Evropesma-Europjesma

**Evropesma-Europjesma** je bio naziv godišnjeg televizijskog festivala zabavne muzike, na kojem se bira pesma-predstavnik nekadašnje Srbije i Crne Gore na takmičenju za Pesmu Evrovizije. Festival su zajednički organizovali Radio-televizija Srbije i Radio-televizija Crne Gore; prvi je održan 2004. godine.

Srbija i Crna Gora je sa Pesme Evrovizije odsustvovala od 1993. do 2003. godine. Kada je 2004. godine trebalo ponovo početi sa biranjem predstavnika za Pesmu Evrovizije, RTS i RTCG su se dogovorili o održavanju zajedničkog izbornog festivala (Prvobitno je bilo planirano da ovu funkciju ima festival Beovizija, koji je Radio-televizija Srbije organizovala od 2003, ali se od te ideje odustalo i Beovizija ostaje kao poseban festival). Prva Evropesma-Evropjesma (kako se tada zvala) održana je u Sava Centru u Beogradu 21. februara 2004. godine. Nastupilo je 24 pesme: ispred RTS 4 najbolje plasirane pesme sa upravo održane Beovizije 2004, ispred RTCG 4 pesme koje je taj emiter odabrao internom selekcijom, i 16 pesama koje je putem javnog konkursa odabrala zajednička selekciona komisija. Metod izbora je kasnije izmenjen, tako da je RTS na Beoviziji birao svojih 14 predstavnika, a RTCG je počela sa organizacijom svog izbornog festivala, Montevizije, sa kojeg na Evropjesmu-Europjesmu delegiralo 10 pesama.

Evropesma-Europjesma je po svom formatu oblikovana po ugledu na samu Pesmu Evrovizije, sa izvođenjem uživo svih vokala uz pratnju unapred snimljene instrumentalne matrice, najviše šest izvođača na sceni i dužinom pesme ograničenom na tri minuta. Po izvođenju svih pesama gledaoci su se kratkim insertima podsećali na sve izvedene pesme i ostavljao se vremenski period (tipično oko deset minuta) za teleglasanje. U glasanju je učestvovalo 8 članova žirija—po četiri iz RTS i RTCG—i rezultati teleglasanja u ulozi devetog člana žirija. Svaki od njih je davao svojim favoritima, kao i na "pravoj" Pesmi Evrovizije, 1, 2, 3, ..., 7, 8, 10 i 12 poena.

## Evropesma-Europjesma 2005
Festival Evropesma-Europjesma 2005. održan je 4. marta u Podgorici. Učestvovalo je 23 izvođača, 13 iz Srbije odabranih 19. februara na festivalu Beovizija, i 10 iz Crne Gore odabranih 2. marta na Monteviziji; beogradska grupa *Luna* otkazala je učešće na dan takmičenja. Takmičenje je prenošeno iz Velikog studija RTV Crne Gore, bez prisustva publike, i uz puno tehničkih problema u prenosu ka srpskoj televiziji. Program su vodili Anđela Nenadović, Žana Gardašević i Andrija Milošević. U revijalnom delu festivala gostovali su Konstantinos Kristoforou i Martin Vučić, koji će u Kijevu predstavljati Kipar i Republiku Makedoniju.

Pobedio je podgorički dečački sastav *[[No Name|No Nejm]]* (*No Name*) sa kompozicijom *Zauvijek moja*, osvojivši najveći broj glasova kako žirija, tako i u teleglasanju publike. Ostalo je primećeno da su svi članovi crnogorskog žirija dvema prvoplasiranim pesmama sa Beovizije, *Jutro* Jelene Tomašević i *Hajde Cico* Ognjana Radivojevića Ogija dali po nula poena. Muziku i aranžman za pesmu *Jutro* radio je Željko Joksimović, koji je 2004. godine sa pesmom *Lane moje* osvojio drugo mesto na Pesmi Evrovizije u Istanbulu.

U donjoj tabeli su prikazani svi učesnici i rezultati glasanja. Učesnici iz Srbije ispisani su kosim, iz Crne Gore uspravnim slovima; članovi žirija pod rednim brojevima 1,3,5 i 7 bili su ispred RTS, oni ispred 2,4,6 i 8 ispred RTCG.

Grupu *No Nejm* čine Marko Perić (bas gitara, frontmen), Marko Prentić (gitara, vokal), Danijel Alibabić (vokal), Branko Nenadović (solo klavijature), Dragoljub Purlija (bubnjevi) i Bojan Jovović (klavijature). Muziku i aranžman za pobedničku pesmu *Zauvijek moja* radio je Slaven Knezović, na tekst Milana Perića. Za Srbiju i Crnu Goru će nastupiti u finalu Pesme Evrovizije u Kijevu 21. maja 2005.
* Na zvaničnom mestu  Pesme Evrovizije u Srbiji možete poslušati ili odgledati pobednički nastup grupe *No Nejm*.
* Pogledajte i zvanično mesto Evropesme-Europjesme 2005.

Članovi žirija bili su:
*Ognjen Popović*, magistar muzike i kompozitor (RTS),
*Marina Tuca*, profesor solo-pevanja i estradni solista (RTCG),
*Petar Ivanović*, dirigent i profesor na Muzičkoj akademiji u Beogradu (RTS),
*Zoran Živković*, producent i umetnički direktor mnogih festivala (RTCG),
*Silvana Ružić-Grujić*, urednik u muzičkoj redakciji RTS i muzički kritičar (RTS),
*Tonči Petrović*, kompozitor (RTCG),
*Biljana Arsić-Krstić*, muzički urednik Radio Beograda i vokalni solista (RTS) i
*Tijana Jovović*, profesor violine i muzički kritičar (RTCG), predsednik žirija.

## Evropesma-Europjesma 2006
Evropesma-Europjesma 2006. je održana 11. marta u Sava centru u Beogradu. Jedan od najjačih domaćih festivala za 2006. ostaće upamćen po skandaloznom glasanju stručnog žirija, i burnim reakcijama prisutne publike. Kao i 2005. u Podgorici, najveći broj poena dobio je dečački sastav No nejm sa pesmom *Moja ljubavi* nakon što članovi žirija iz Radio televizije Crne Gore nisu dodelili ni jedan poen dvema najbolje plasiranim pesmama sa Beovizije. Glasnim negodovanjem, zviždanjem i bacanjem flaša na podijum, publika u Sava centru nije dozvolila izvođenje pobedničke pesme, nakon čega je izvedena drugoplasirana pesma, pobednik Beovizije i jasan favorit u teleglasanju, *Ludi letnji ples* u izvođenju Flamingosa i Luisa. Zbog vesti dana o smrti nekadašnjeg predsednika Srbije i Jugoslavije Slobodana Miloševića, Radio-televizija Srbije je Evropesmu-Europjesmu prenosila na drugom programu.

Kao epilog spora oko rezultata glasanja, Udruženje javnih radio-televizija Srbije i Crne Gore je saopštilo da na Evropesmi-Europjesmi 2006. nije izabran predstavnik Srbije i Crne Gore na Pesmi Evrovizije u Atini. Nije jasno da li je zvanično proglašen pobednik samog festivala. 
Emiteri koji su potvrdili učešće na Pesmi Evrovizije moraju 21. marta, na sastanku šefova delegacija, Evropskoj radiodifuznoj uniji dostaviti imena i snimke svojih pesama. Ako UJRT ne prijavi pesmu ili se pre ovog datuma zvanično povuče sa takmičenja, Srbiji i Crnoj Gori će biti izrečena novčana kazna, a može biti izložena i dodatnim kaznama uključujući i suspenziju do tri godine, o čemu naknadno diskreciono odlučuje ERU.

### Veče
Prema prvobitnom konkursu, na Beoviziji i Monteviziji 2006. trebalo je da se izvede po 20 pesama, od kojih bi po 10 najbolje plasiranih učestvovalo na Evropesmi-Europjesmi. Kako je RTS naknadno objavio da će na Beoviziji učestvovati 24 pesme, prema naknadnom dogovoru na Evropesmu-Europjesmu se plasiralo po 12 najbolje plasiranih kompozicija sa oba festivala. Ulaznice za festival nisu puštene u slobodnu prodaju već su sve podeljene sponzorima, zvaničnicima i pozvanim gostima, i izvestan manji broj fanovima. Program su vodili Jelena Jovičić i Bodo Ninković, koji su u pauzama između blokova pesama izvodili kolaž evergrin pesama iz raznih evropskih zemalja. Pesme su izvođene naizmenično iz Crne Gore i Srbije, i to u blokovima od po šest. Po opštoj oceni pesama, Evropesma-Europjesma je i ove godine bila jedno od najjačih izbornih takmičenja za Pesmu Evrovizije, a u do sada najbogatijoj opremi scene dominirali su visoki ekrani. Pesme sa Montevizije bile su većinom u jasnom pop zvuku, uz izuzetak ljubavno-dnevno-rodoljubive pesme sastava No nejm, dok su pesme sa Beovizije pored uobičajenog brzog popa i snažnih balada takođe uključivale i turbo-folk (Ana Bekuta, Blizanci), etno-pop (Mari Mari, Biber), tehno (Ivana Jordan), te kabaretski čarlston nastup favorizovanog sastava Flamingosi. U revijalnom delu programa, za vreme teleglasanja, nastupili su kao gosti i izveli pesme kojima će se predstaviti na Pesmi Evrovizije 2006. već izabrani predstavnici Slovenije (Anžej Dežan, *Plan B*, pevao verziju na srpskom *Srce od kristala*), Hrvatske (Severina, *Moja štikla*), Republike Makedonije (Elena Risteska, *Ninanajna*), Bosne i Hercegovine (Hari Mata Hari, *Lejla*) i Irske (Brajan Kenedi, *Every song is a cry for love*). Gosti iz nekadašnje Jugoslavije su koketirali sa publikom; Risteska je otvoreno ponudila "susedsku trgovinu" poenima, Hari je rekao da bi eventualna evrovizijska pobeda Bosne i Hercegovine bila i pobeda Srbije i Crne Gore pošto je pesmu komponovao Željko Joksimović. Kenedi je jedini svoju baladu izveo uživo.

Veče je, međutim, krenulo sasvim drugim tokom, kada je prvi član žirija, predstavnik RTCG, pročitao svoje glasove, dajući sve preko 5 za izvođače iz Crne Gore, pritom maksimalnih 12 za *Moja ljubavi* sastava No nejm i u potpunosti preskačući dve najbolje plasirane kompozicije sa Beovizije, *Ludi letnji ples* Flamingosa i Luisa i *Romale romali* Ane Nikolić, šablon koji su ponovila i ostala trojica njegovih kolega. Bilo je jasno da su predstavnici RTCG u žiriju pripremili glasanje nalik na 2005, publika je počela sa glasnim negodovanjem i zvižducima, koji su postajali sve jači kako se ovakvo glasanje ponavljalo, a neki od izvođača iz Srbije sa napuštanjem bekstejdža. Predstavnici RTS u žiriju koji su, čini se, računali sa time da će favoriti iz Srbije dobiti makar izvestan mali broj poena od crnogorskog žirija, i oko 1/4 svojih glasova dali izvođačima iz Crne Gore, su pre čitanja glasova izrazili zatečenost i osudili ponašanje koje su ocenili kao krajnju nekorektnost crnogorskog dela žirija ("*Ja ću večeras glasati po sopstvenoj savesti, a neki drugi neka razmisle*"&ndash;Đurđević, "*Mi ćemo se truditi da budemo malo korektniji u glasanju*"&ndash;Dašić, "*...da osvetlamo naš obraz u ime beogradskih džez muzičara*"&ndash;Maljoković, "*...moram da dođem k sebi jer smo mi, deo žirija iz Srbije, blago rečeno u čudu nekorektnošću naših kolega... na koje mi više ne možemo da utičemo... držite mi papir!!!*"&ndash;Banjanin). Glasanje, jasno, u tradiciji nekadašnjih Jugovizija nije bilo ravnomerno ni sa jedne strane, ali crnogorski deo žirija je srpskim izvođačima dao tek oko 1/10 svojih glasova i to strogo zaobilazeći jače numere i tako doveo do opšteg utiska da su, obzirom da je isti sastav No nejm na isti način sa pesmom *Zauvijek moja* na istu "dramsko-ljubavno-rodoljubivu" temu pobedio i 2005., ovaj put jednostavno preterali.

Glasanje žirija je završeno sa osam poena prednosti za vodeću pesmu *Moja ljubavi*, tačno koliko su dobili od članova žirija ispred RTS. Glasove publike saopštila je Duška Vučinić-Lučić, zadužena za odnose sa javnošću Festivala, koja je prvo rekla "*Ja bih volela da vidim osmeh na vašim licima... Ali... Ali...*". Zatim su pročitani rezultati teleglasanja u kojem su No nejm zavredeli osam, a Flamingosi i Luis ubedljivom većinom punih dvanaest poena. Kada je postalo jasno da je "No nejm" osvojio najveći broj poena, nezadovoljstvo publike je eksplodiralo i počeli su da napuštaju Sava centar, Vučinić-Lučić je, sasvim neuobičajeno za nju, zamolila "*za jedan aplauz za glas publike za Flamingose*", a voditelji, koji su se tokom glasanja držali uzrdržano, su, kao što je to predviđeno, pozvali pobednika, "No nejm", da izvedu svoju pesmu. Nagradu je pokušao da uruči Aleksandar Avramović, direktor Televizije Beograd, obraćajući se pritom publici koja je vikala "*Lopovi, lopovi...*". "No nejm" je pokušao da pod obezbeđenjem izađe na pozornicu ali su krenuli uzvici "*Hoćemo Flamingose*", ka bini su poletele flaše i Podgoričani su bili prinuđeni da se sklone. Posle dužeg skandiranja, drugoplasirani Flamingosi i Luis krenuli su ka bini, voditelj se odjavio rekavši "*Ovo je zemlja čuda*", i *Ludi letnji ples* je uz pratnju gotovo svih ostalih učesnika iz Srbije otpevan još dva puta, uz Ognjenovu opasku "*Ko može mirno da spava, nek spava... Svaka čast.*"

Finalno veče Pesme Evrovizije 2006. održava se 20. maja, veče pred referendum o nezavisnosti Crne Gore, u vreme medijske ćutnje. Pesmu *Ludi letnji ples* zajednički izvode etnički Srbin i Crnogorac; pesma *Moja ljubavi* puna je nimalo suptilnih aluzija na novu stranu u državnosti Crne Gore.

Po bizarnosti celokupne procedure glasanja, ova Evropesma-Europjesma bila je sasvim nalik poslednjoj u punom sastavu Jugoviziji 1991; po nemiru gledališta, na fudbalske utakmice iz istog perioda. Evo i potpunih rezultata ove večeri; možete pogledati i celokupan snimak glasanja: http://www.rts.co.yu/euro/wupload/video/glasanje.ram.

U gornjoj tabeli, crvenom bojom su označene pesme i glasovi članova žirija ispred RTCG, a plavom RTS. Članovi žirija su bili:
# *Predrag Kalezić*, producent (RTCG),
# *Milan Đurđević*, kompozitor (RTS),
# *Milica Belević*, urednik i muzički kritičar (RTCG),
# *Zoran Dašić*, muzički urednik RTS i kompozitor (RTS),
# *Bojan Bajramović*, predsednik Udruženja estradnih umetnika Crne Gore (RTCG),
# *Jovan Maljoković*, kompozitor i džez muzičar (RTS),
# *mr Predrag Janković*, profesor na Muzičkoj akademiji na Cetinju (RTCG) i
# *Tanja Banjanin*, vokalni soslista (RTS).

### Šta je usledilo
Članovi žirija ispred RTS sazvali su konferenciju za štampu u 3 časa ujutro, ponovo izrazili svoje negodovanje, dok su Đurđević i Dašić, čiji su poeni sastavu "No nejm" dali prednost, povukli svoje glasove i osporili ispravnost rezultata glasanja. (Ovo povlačenje glasova, međutim, nije proizvelo niakvo pravno dejstvo.) Aleksandar Avramović, direktor Televizije Beograd i predsednik grupe za nadlgedanje regularnosti takmičenja zakazao je za nedelju, 12. mart u 15 časova u Beogradu vanrednu sednicu Upravnog odbora UJRT, na kojoj bi se raspravljalo o regularnosti glasanja i pesmi koja će Srbiju i Crnu Goru predstavljati na Pesmi Evrovizije. Upravni odbor UJRT ima šest članova, i to
* Aleksandar Tijanić, generalni direktor RTS i predsednik UO, Aleksandar Avramović, direktor TV Beograd i Slobodan Divjak, direktor Radio Beograda, ispred RTS, i
* Radovan Miljanić, direktor RTCG, Branko Vojčić, direktor TV Podgorica i Velibor Čović, direktor Montevizije, ispred RTCG.

Kako su članovi iz Crne Gore "*bili sprečeni*" da prisustvuju i odbili da se izjašnjavaju putem telefona, nova sednica na istu temu je zakazana za utorak, 14. mart u isto vreme, a RTS se oglasio saopštenjem za javnost. U narednim pojavljivanjima u javnostima predstavnici RTS davali su naizmenično oštrije i uzdržanije izjave.

U međuvremenu, ceo problem je zbog svoje očigledne političke dimenzije postao udarna tema u medijima. Vest o skandalu na Evropesmi-Europjesmi prenele su ne samo televizije iz okolnih država, već i Bi-Bi-Si i Skaj njuz. U Crnoj Gori, izveštavanje medija podeljeno je direktno po crtama bliskosti ideji nezavisnosti ili zajedničke države. RTCG je još u nedelju nakon takmičenja emitovala unapred najavljenu emisiju "Nedeljno popodne" sa crnogorskim izvođačima. Osim opštih anegdota izvođača uz povremenu sprdnju na račun Beograda uopšte, osnovna crta emisije je bila da žiri iz Srbije nema puno moralnog osnova da kritikuje predstavnike RTCG za nepošteno glasanje budući da ni njihovo glasanje nije bilo nepristrasno; ovakvo raspoloženje verovatno je najbolje odslikao Stevan Fedi rečima da "*nekome smeta što smo mi bili spretniji*" (Fedi je takođe rekao i da je bilo jasno da njegova pesma—pobednička na Monteviziji—nije bila kandidat za Evroviziju te da "*ko umije, umije, a ko ne umije, nikada neće ni naučiti*"). Momci iz "No nejma" su se žalili na napade kojima su bili izloženi u raspletu situacije, pri čemu se pokušavao ostaviti utisak kako je njima u krajnjem najvažnija muzika. Potom je RTCG lansirao i propagandni spot posebno problematičnog ukusa sa sloganima poput "Rođeni pod *našim* Suncem" i "Made in Montenegro" (pogledajte ovde: http://www.youtube.com/watch?v=MmfWQ59DtMk), a o Evropesmi-Europjesmi se diskutovalo i u Skupštini Crne Gore. Beogradske novine prepune su brojnih protesta muzičara iz Srbije, a RTS je u ponedeljak emitovao udarnu autorsku emisiju *Ključ*. Ognjen Amidžić, jedan od "Flamingosa" kaže da će ako crnogorski članovi žirija mogu da me pogledaju u oči i kažu da njihova i pesma Ane Nikolić zaslužuju po nula poena "*promeniti pol i otići da bere pomorandže u Kolumbiji*". Marina Tucaković, jedan od glavnih organizatora Beovizije, izjavljuje da na žalost ne vidi razloga za dalje održavanje zajedničkog izbora za predstavnika na Pesmi Evrovizije. U srpskim medijima preovladalo je mišljenje da se ne sme dozvoliti da još jedne godine "prođe" glasanje koje je generalno okarakterisano naprosto kao bezobrazluk, te da, Ognjenovim rečima, "*stariji brat treba da opali šamar mlađem bratu*". U jutarnjim novinama od utorka, beogradske "Novosti" objavljuju članak pod naslovom "Flamingosi ili niko", a podgoričke "Vijesti" "Ili No nejm ili niko".

Upravni odbor UJRT je nakon sastanka "*u mirnoj i tolerantnoj atmosferi*" u utorak, 15. marta izdao saopštenje u kojem se kaže da je zvanični izveštaj kontrolora glasanja potvrdio da u tehničkoj proceduri nije bilo neregularnosti. Članovi UO ispred RTS nisu prihvatili predlog da se potvrdi izbor grupe No nejm uz ocenu da je glasanjem povređena "*etika i duh*" takmičenja. Predloge RTS da se organizuje dodatno takmičenje, u kojem bi se teleglasanjem gledaoci odlučili između po pet pesama sa Beovizije i Montevizije, kao i da se po hitnoj proceduri izmeni pravilnik takmičenja, članovi ispred RTCG nisu prihvatili i potom otvorili pitanje smisla budućeg postojanja UJRT.

Nakon ovog sastanka, članovi Upravnog odbora otišli su na zajednički ručak.

Medijska pažnja oko Evropesme-Europjesme ne jenjava. Podgoričke "Vijesti" u sredu objavljuju naslov "Tijanić bi da se glasa dok Srbi pobijede", u četvrtak "Zbog Srbije još jedne sankcije", a beogradsko "Vreme" u članku "Pjesmom na pesmu" kaže kako će "*raspad zajednice biti zapamćen po bizarnom skandiranju 'Hoćemo Flamingose!*'".
Ognjen Amidžić je već u ponedeljak gostovao na BK TV u emisiji "Svet u boji" gde je izneo svoj stav o svemu sta je se izdešavalo na "Evropesmi", dok je PR Evropesme Duška Vučinić-Lučić sa ostalim gostima diskutovala o događajima u emisiji "Tabloid" na istoj televiziji. Serijal "Bulevar" koji se emituje na raznim lokalnim TV stanicama širom bivše Jugoslavije i preko satelita na televiziji "BalkanMedija", je posvetio jednu opširnu reportažu Beoviziji i Evropesmi, koja je trajala duplo duže nego obično. Protagonisti cele situacije gostovali su i u sredu u tematskim emisijama "Bravo šou" na TV Pink i "Otvoreno" na TV Politika, dok je Željko Joksimović, evrovizijska ikona u Srbiji, čija je pesma *Jutro* 2005. godine bila izložena sličnom glasanju crnogorskih članova žirija, u četvrtak na zaprepašćenje fanova izjavio kako je situacija bez potrebe užarena i da sastav No nejm trebaju kao pobednici da predstavljaju Srbiju i Crnu Goru na Pesmi Evrovizije.

U sredu, RTCG je pozvala Tijanića da preispita donetu odluku pozivajući se na regularnost procedure glasanja i apelujući da se "*prioritetno poštuje legitimitet, a ne emotivni doživljaji inicirani načinom glasanja nekih članova žirija*", te da se "*učesnici odlučivanja u ovom procesu odreknu političkih tumačenja*". RTCG je i pozvao ERU da "*svojim autoritetom zaštiti zakonitost i regularnost takmičenja i omogući grupi No nejm da predstavlja Srbiju i Crnu Goru na Eurosongu u Atini*". Savet i Upravni odbor RTCG su se u četvrtak oglasili i saopštenjem u kojem su odluku UJRT (koju pripisuju Tijaniću) ponovo ocenili kao "*neshvatljivu i pravno neutemeljenu*", optužio ga za zloupotrebu položaja i obesmišljavanje postojanja UJRT te potvrdili da su zvanično zahtevali podršku od ERU. RTS je potom u četvrtak objavio pismo koje je Aleksandar Tijanić poslao Svanteu Stokselijusu, izvršnom nadzorniku Pesme Evrovizije, u kojem ga je obavestio o kršenju dve tačke pravilnika Evropesme-Europjesme 2006, o tome da "*poništava izveštaj žirija*" koji je optužio za politizovanost ukratko objasnivši situaciju oko glasanja na takmičenju i u UJRT i zatražio pordšku za prelazno rešenje do donošenja novog pravilnika, dodatno takmičenje sa po pet pesama sa Beovizije i Montevizije i isključivo teleglasanjem. U posebnom saopštenju (koje je prvo objavljeno), RTS je objavio i Tijanićev odgovor na pismo iz RTCG, u kojem je podsetio da je izostanak odluke o proglašenju pobednika rezultat glasanja u UJRT, da je "*neodgovorna primena*" postojećeg pravilnika "*omogućila da pesme favoriti iz Srbije ostanu bez ijednog poena*", ponudio da zakaže novu sednicu ovog tela, i obavestio o gornjem zahtevu ERU. Sva saopštenja bila su sročena uljudno, ali odsečno. Tako je sada ERU suočena sa dva suprotna zahteva iz Srbije i Crne Gore; po pravilu, zvaničnici ove organizacije odbijaju da se upliću u nacionalne izbore.

OGAE Srbije i Crne Gore i grupa izvođača sa Beovizije zakazali su za nedelju, 19. mart u 11:55, dan pred rok za predaju pesme učesnice ERU, protestni skup pod sloganom *Samo muzika* na beogradskom Trgu Republike.

Iako su gotovo svi mediji još u utorak objavili povlačenje Srbije i Crne Gore sa Pesme Evrovizije 2006. i iako je to sada očekivani i najverovatniji ishod, treba znati da on nije zvanično najavljen od strane RTS i RTCG niti gornji kasniji događaji govore u prilog tome da bi povlačenje bilo dogovoreni ishod.

## Povezano
* Evrovizija